
Naslov: MORS ne izpolnjuje svojih obveznosti

Napoved za voditelja:

Pred pričetkom posodobitve vojaškega letališča v Cerkljah ob Krki sta Ministrstvo za obrambo in občina Brežice v letu 2007 podpisala dogovor o medsebojnem sodelovanju, v katerem se je MORS med drugim zavezal, da bo vsako leto financiral v obnovo infrastrukture v krajevnih skupnostih, ki obdajajo letališče, za 600 tisoč evrov. Svoje obveznosti je izpolnil zgolj v letu 2008, del dolga iz leta 2009 naj bi poravnal s prenosom sedmih praznih vojaških stanovanj, v letu 2010 pa so sredstva zmanjšali skoraj za polovico. Za letos sploh še ni dogovora, ministrica pa se na pozive župana ne oglaša, zato so v brežiški občini že pripravili predlog tožbe, saj država svojih obveznosti ne izpolnjuje.

T- Iz Brežic GORAN ROVAN /

X- Snemalec in montažer Jože Grajžl /

Ministrstvo za obrambo ima do brežiške občine zdaj že za 900 tisoč evrov dolga, poleg tega pa še vedno ni preneslo stanovanj, s katerim bi poplačalo del dolga iz leta 2009.

T- IVAN MOLAN /
X- župan občine Brežice /

»Ključen kamen spotike je to, da nismo dobil še sedem stanovanj v vrednosti 300 tisoč evrov. Poleg tega so bile v lanskem letu zmanjšana sredstva za polovico, kar pomeni za 300 tisoč evrov in pa v letošnjem leti še nekako za 600 tisoč ni sporazuma.«

Tudi krajani, ki živijo okoli letališča in so jim obljubljali marsikaj, se zdaj pritožujejo zaradi ignorantskega odnosa države.

T- IRENA RUDMAN /
X- krajanka iz Skopic /
»Žal razočarani zdej ugotavljamo, da od teh obljub je vsako leto manj. Edino, kar smo v vseh teh letih od podpisa dogovora do danes realizirali je bila obnova lokalne ceste, predvsem odvodnjavanje v lanskem letu. Žal, glede na to kar zdej ugotavljamo, mamo upanja bolj mal in moram reč, da seveda ljudje smo in so razočarani.«

Razočarani so tudi v občinski upravi.

T- IVAN MOLAN /
X- župan občine Brežice /

»Tisto, kar je bilo obljubljeno, da bojo nova delovna mesta, da bojo določena stanovanja v Brežicah se popolnila, da bo skupno načrtovanje tudi drugih projektov, kanalizacije, čistilne naprave, enostavno je to vse obstalo. In jest imam občutek, da smo več ali manj izigrani.«

Zato so že pripravili predlog za tožbo, s katero bodo sprva skušali od MORS-a dobiti vsaj prazna vojaška stanovanja. Na sodišče jo bodo vložili že prihodnji teden.

